Document ID: 32006R0565

KOMISIJAS REGULA (EK) Nr. 565/2006
(2006. gada 6. aprīlis),
ar ko konkrētu prioritāro vielu importētājiem vai ražotājiem nosaka prasības par veicamajām pārbaudēm un sniedzamo informāciju saskaņā ar Padomes Regulu (EEK) Nr. 793/93 par esošo vielu riska faktoru novērtējumu un kontroli
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 23. marta Regulu (EEK) Nr. 793/93 par esošo vielu riska faktoru novērtējumu un kontroli (1), un jo īpaši tās 10. panta 2. punktu,
tā kā:
(1)
Referenti, kurus dalībvalstis izraudzījušās saskaņā ar Regulas (EEK) Nr. 793/93 10. panta 1. punktu, izvērtēja ražotāju un importētāju iesniegto informāciju attiecībā uz konkrētām prioritārajām vielām. Apspriedušies ar šiem ražotājiem un importētājiem, referenti nolēma, ka riska faktoru novērtējuma labad jāprasa, lai minētie ražotāji un importētāji iesniedz papildu informāciju un veic papildu pārbaudes.
(2)
Attiecīgo vielu izvērtēšanai vajadzīgā informācija nav pieejama no kādreizējiem ražotājiem vai importētājiem. Ražotāji un importētāji ir pārliecinājušies par to, ka izmēģinājumus ar dzīvniekiem nevar aizstāt vai veikt mazākā apjomā, izmantojot citas metodes.
(3)
Tādēļ ir lietderīgi lūgt prioritāro vielu ražotājus un importētājus iesniegt papildu informāciju un veikt papildu pārbaudes attiecībā uz šīm vielām. Minēto pārbaužu veikšanā jāizmanto protokoli, ko referenti iesnieguši Komisijai.
(4)
Šīs regulas noteikumi ir saskaņā ar atzinumu, ko sniegusi atbilstīgi Regulas (EEK) Nr. 793/93 15. pantam izveidotā komiteja,
IR PIEŅĒMUSI ŠO REGULU.
1. pants
Pielikumā minēto vielu ražotāji un importētāji, kas iesnieguši informāciju saskaņā ar 3., 4., 7. un 9. panta prasībām Regulā (EEK) Nr. 793/93, sniedz informāciju un veic pārbaudes, kā norādīts pielikumā, un rezultātus nodod attiecīgajiem referentiem.
Pārbaudes veic saskaņā ar referentu norādītajiem protokoliem.
Rezultātus nodod pielikumā paredzētajā termiņā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 6. aprīlī

Labels: 12
0
1
20